b)Un participant trebuie să transmită o notificare prealabilă în conformitate cu articolul 46 din acord cu cel puțin zece zile calendaristice înainte de a emite orice angajament, în cazul în care intenționează să acorde susținere pentru: 1) o operațiune într-o țară inclusă în categoria II; sau 2) o operațiune susținută în temeiul unei reguli comune stabilite în conformitate cu articolul 2 litera (c) din prezenta înțelegere sectorială. O astfel de notificare prealabilă poate fi efectuată în același timp cu propunerea de regulă comună și sub rezerva aprobării acesteia.

În pofida dispozițiilor de la articolul 61 litera (a) din acord, toate regulile comune convenite încetează să fie valabile la 31 decembrie 2023, cu excepția cazului în care participanții convin cu privire la prelungirea prezentei înțelegeri sectoriale în conformitate cu articolul 6 alineatul (d) din prezenta înțelegere sectorială.

CAPITOLUL IV: MONITORIZARE ȘI REVIZUIRE

6. MONITORIZARE ȘI REVIZUIRE

a)Secretariatul raportează anual în legătură cu punerea în aplicare a prezentei înțelegeri sectoriale.

b)După 31 decembrie 2023 și sub rezerva literei (c) de mai jos, cerința privind sindicalizarea sub 50 % prevăzută la articolul 2 litera (b) punctul 3 subpunctul ii) prima liniuță din prezenta înțelegere sectorială se înlocuiește cu o cerință privind un prag maxim de 35 % de sindicalizare, cu excepția cazurilor în care participanții convin altfel.

c)Participanții se angajează să revizuiască prezenta înțelegere sectorială până la sfârșitul anului 2023, cu scopul de a evalua condițiile de pe piață și alți factori pentru a stabili dacă clauzele și condițiile ar trebui continuate și/sau modificate.

d)După 31 decembrie 2023, clauzele și condițiile legate de prezenta înțelegere sectorială încetează să se aplice, cu excepția cazului în care participanții convin altfel.

[…]

ANEXA VI: CLAUZE ȘI CONDIȚII APLICABILE OPERAȚIUNILOR DE FINANȚARE A PROIECTELOR

CAPITOLUL I: DISPOZIȚII GENERALE

1. DOMENIUL DE APLICARE

a)Prezenta anexă stabilește clauzele și condițiile pe care participanții le pot susține pentru operațiunile de finanțare a proiectelor care îndeplinesc criteriile de eligibilitate prevăzute în apendicele 1.

b)În cazul în care în prezenta anexă nu există dispoziții corespunzătoare, se aplică dispozițiile din acord.

CAPITOLUL II: CLAUZE ȘI CONDIȚII FINANCIARE

2. TERMENE MAXIME DE RAMBURSARE Termenul maxim de rambursare este de 14 ani, cu excepția cazului în care susținerea oficială pentru credite la export furnizată de participanți constă în peste 35 % din operațiunea de sindicalizare pentru un proiect într-o țară OCDE cu venit ridicat, pentru care termenul maxim de rambursare este de zece ani.

3. RAMBURSAREA PRINCIPALULUI ȘI PLATA DOBÂNZII Valoarea principalului din creditul la export poate fi rambursată în tranșe inegale, iar principalul și dobânda pot fi plătite la intervale mai mari decât în tranșe semestriale, atât timp cât sunt îndeplinite următoarele condiții: a) Nicio rambursare a principalului sub forma unei plăți unice sau a unei serii de plăți într-un interval de șase luni nu trebuie să depășească 25 % din valoarea principalului creditului. b) Prima plată de rambursare a principalului se efectuează în termen de cel mult 24 de luni de la data de început a creditului și minimum 2 % din valoarea principalului trebuie să fi fost rambursată la 24 de luni de la data de început a creditului. c) Dobânda se plătește la intervale de maximum 12 luni, iar prima plată a dobânzilor se efectuează în cel mult șase luni de la data de început a creditului. d) Durata medie ponderată a perioadei de rambursare nu depășește șapte ani și un sfert, cu excepția cazului în care susținerea oficială pentru credite la export furnizată de participanți constă în peste 35 % din operațiunea de sindicalizare pentru un proiect într-o țară OCDE cu venit ridicat, situație în care durata medie ponderată a perioadei de rambursare nu depășește cinci ani și un sfert. e) Participantul transmite o notificare prealabilă în conformitate cu articolul 4 din prezenta anexă.

CAPITOLUL III: PROCEDURI

4. NOTIFICARE PREALABILĂ PENTRU OPERAȚIUNILE DE FINANȚARE DE PROIECTE

Un participant transmite, cu cel puțin zece zile calendaristice înainte de luarea oricărui angajament, o notificare tuturor participanților în legătură cu intenția de a acorda susținere în conformitate cu clauzele și condițiile din prezenta anexă. Notificarea se transmite în conformitate cu anexa VII la acord. În cazul în care un participant cere o explicație în cursul acestei perioade în ceea ce privește clauzele și condițiile care beneficiază de susținere, participantul care face notificarea așteaptă o perioadă suplimentară de zece zile calendaristice înainte de luarea oricărui angajament.

APENDICELE 1: CRITERIILE DE ELIGIBILITATE PENTRU OPERAȚIUNILE DE FINANȚARE DE PROIECTE